Chi ajcxy jɨm yajtzooñ Jesús ma Caifás ytɨjc yajnɨcxy ajcxy ma agujctɨjc,
tɨm jopyñɨ anajty.
Chi je judiojäy caꞌ ajcxy ytɨgɨɨy ma agujctɨjc,
com caꞌ anajty ytundɨgoyaangɨxy mɨɨd judiojäy ycostumbre.
Caꞌ ajcxy ytɨgɨ̈huaꞌñ anajty ma je romanojäy gobernador ytɨjc amayxɨɨjoty,
e caꞌ anajty ajcxy ñayyajjɨbɨccɨ̈huaꞌñyii.
Com co jaduꞌn ycanayyajjɨbɨccɨyɨ ajcxy,
e huinꞌit caꞌ ajcxy ycacaay ma je pascua xɨɨ adzuuꞌajtɨn.
Co caꞌ ajcxy ytɨgɨ̈huaꞌñ anajty ma je agujctɨjc,
chi je gobernador Pilato nibɨdzɨmy ajcxy tɨbaꞌy ma anajty ajcxy mɨɨdɨty Jesús cuendꞌaty.
Chi Pilato ymɨnañ:
―¿Ti xɨ̈huɨn ajcxy mmɨɨd,
mɨɨd jadayaabɨ yëydɨjc?
Chi ajcxy yꞌadzooy:
―Co ixyipy caꞌ ti jɨbɨcpɨ tuñ,
caꞌ ixyipy ɨɨch ajcxy ya yɨꞌ nyajmiñ ma miich.
Chi Pilato ymɨnañ:
―Yajnɨcxcɨx miich ajcxy.
Nɨcx tɨydungɨx jaduꞌn nej miich ajcxy mley yꞌanéꞌmy.
Chi je judíojäy ajcxy yꞌadzooy:
―Ɨɨch ajcxy caꞌ ni ti mɨcꞌajt nmɨɨdɨty nɨcxy ɨɨch ajcxy njäyyajꞌögy.
Co jaduꞌn ajcxy ymɨnañ,
chi jaduꞌn ajcxy cuyduñ je Jesús ycɨꞌmꞌayuc jaduꞌn nej anajty tɨ ymɨnaꞌñ ti oꞌcɨn anajty ypadamy.
Chi Pilato jadügꞌoc ytɨgɨɨy jiiby agujctɨgoty,
chi coyaaxɨɨy Jesús,
chi nɨmay:
―¿Nej miich jeꞌ reyꞌajtp ma yɨ judíojäy ajcxy?
Chi Jesús yꞌadzooy:
―¿Nej mgɨꞌmhuinmaꞌñ mɨɨd xyꞌamɨdooyɨch pen ɨɨch nreyꞌajtpɨch,
o huingjäy tɨ xyajnɨmäy co nreyꞌatyɨch?
Chi jadaꞌ Pilato yꞌadzooy:
―¿Nej nañ judiojäy jadaꞌ ɨɨchɨ?
Mgɨꞌmnaax mgɨꞌmgajp etz je teedy mɨjtungmɨɨdpɨ tɨ xycɨ̈yecy ma ɨɨch.
¿Ti tɨ mdundɨgooy?
Chi Jesús yꞌadzooy:
―Ɨɨch caꞌ nꞌaneꞌmyɨch ya naaxhuiñ.
Huingduum ɨɨch nꞌanéꞌmɨn nmɨɨdɨdyɨch.
Co ixyipy ya naaxhuiñ nꞌocꞌaneꞌmyɨch,
tügꞌócɨy ɨɨch nmɨgügtɨjc ajcxy tɨ ixyipy ajcxy tziptungɨxy,
tɨ ixyipy ajcxy xyñihuaꞌñɨch.
E caꞌ ixyipy tɨ naygɨ̈yegyiijɨch ma yɨ judíojäy tungmɨɨdpɨ ajcxy.
Per janch ɨɨch caꞌ ɨɨch ya naaxhuiñ nꞌaneꞌmyɨch.
Chi Pilato yꞌadzooy:
―¿Nej mrey miichɨ?
Chi Jesús ymɨnañ:
―Miich jaduꞌn xytijypɨch co nreyꞌatyɨch.
Paady tɨ nmiñɨch ya naaxhuiñ,
e tɨ nmaꞌxungꞌatyɨch,
jɨgɨx nyecyɨch tɨyꞌajt tɨydudägy.
Tügꞌócɨy yɨ jäy pɨnjaty tɨyꞌajt cuydumb xyꞌamɨdoꞌíjtɨbɨch yɨꞌ nꞌayucɨch.
Chi Pilato yꞌadzooy:
―¿Ti jaduꞌn mdijy tɨyꞌajt tɨydudägypɨ?
Jaduꞌñyɨ jeꞌ jadaꞌajty yjacmɨnañ,
chi pɨdzɨmy jadügꞌoc tɨbaꞌy ma anajty je judíojäy ajcxy.
Chi ajcxy nɨmay:
―Caꞌ ɨɨch ni ti bocy nbaadyɨch ma jada jäy ma yɨ romanojäy yley.
E com miich ajcxy mɨɨd tüg costumbre co tüg nnajtzmadzɨɨyɨm machyjäy mɨɨd jada pascua xɨɨ ycɨxpɨ,
¿nej mdzojcyp ajcxy co nnajtzmadzɨ̈huɨbyɨch jada judíojäy reyɨ?
Chi ajcxy nidügꞌócɨy mɨnanday:
―Jadayaabɨ jäy caꞌ mnajtzmadzɨ̈huɨpy,
yɨꞌ janchtɨy mnajtzmadzɨꞌ yɨ Barrabás.
Barrabás hueꞌ jeꞌ anajty tüg meetzpɨ.